Document ID: 32000R2602

32000R2602
L 300/16
SLUŽBENI LIST EUROPSKE UNIJE
17.11.2000.
UREDBA KOMISIJE (EZ) br. 2602/2000
od 17. studenoga 2000.
o utvrđivanju detaljnih pravila za provedbu Uredbe Vijeća (EZ) br. 2494/95 u vezi s minimalnim standardima za tretiranje sniženja cijena u harmoniziranom indeksu potrošačkih cijena
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 2494/95 od 23. listopada 1995. o harmoniziranim indeksima potrošačkih cijena (1), a posebno njezin članak 4. u vezi s člankom 5. stavkom 3.,
nakon savjetovanja s Europskom središnjom bankom (2),
budući da:
(1)
Temeljem članka 5. stavka 1. točke (b) Uredbe (EZ) br. 2494/95, svaka je država članica obvezna izraditi harmonizirani indeks potrošačkih cijena (HIPC) počevši s indeksom za siječanj 1997.
(2)
Postoje znatne mogućnosti postupovnih razlika u tretiranju sniženja cijena i odnosa između sniženja cijena i potrošačke cijene. Harmonizirana metodologija za tretiranje sniženja cijena u HIPC-u potrebna je kako bi se osigurala usporedivost dobivenih HIPC-ova prema zahtjevu iz članka 4. Uredbe (EZ) br. 2494/95. To će također poboljšati njihovu pouzdanost i relevantnost.
(3)
Cijene korištene za HIPC trebale bi biti kupovne cijene stvarno plaćene od strane kućanstava za kupnju pojedine robe i usluga u novčanim transakcijama, uključujući sve poreze umanjene za subvencije na proizvode nakon odbitaka popusta za veleprodajne ili izvansezonske kupnje od standardnih cijena ili naknada, i isključujući naknade za kamate ili usluge dodane po kreditnim aranžmanima i sve dodatne naknade nastale kao posljedica neplaćanja u razdoblju navedenom u vrijeme kad su obavljene kupnje.
(4)
U slučaju promjena u specifikaciji, cijene bi trebalo tretirati u skladu s pravilima prilagodbe kvalitete utvrđenima u Uredbi Komisije (EZ) br. 1749/96 od 9. rujna 1996. o početnim provedbenim mjerama za Uredbu Vijeća (EZ) br. 2494/95 o harmoniziranim indeksima potrošačkih cijena (3), kako je zadnje izmijenjena Uredbom Vijeća (EZ) br. 1688/98 (4).
(5)
Mjere koje se utvrđuju ovom Uredbom u skladu su s mišljenjem Odbora za statistički program osnovanog Odlukom Vijeća 89/382/EEZ, Euratom (5),
DONIJELA JE OVU UREDBU:
Članak 1.
Cilj
Cilj je ove Uredbe pobliže odrediti tretiranje harmoniziranog indeksa potrošačkih cijena, dalje u tekstu „HIPC”, te sniženja cijena za pojedinu robu i usluge kako bi se osiguralo da HIPC-ovi budu pouzdani i mjerodavni i da udovoljavaju zahtjevu usporedivosti koji je utvrđen u članku 4. Uredbe (EZ) br. 2494/95.
Članak 2.
Kupovne cijene
Ako nije drukčije navedeno, kupovne cijene korištene u HIPC-u obično uzimaju u obzir sniženje cijena pojedine robe i usluga ako ta sniženja cijena:
(a)
mogu se pripisati kupnji pojedine robe ili usluge;
(b)
odnose se na sve potrošače bez posebnih uvjeta (ne-diskriminatorni);
(c)
poznata su naručitelju u vrijeme kad ulaze u sporazum s prodavateljem kako bi kupili dotični proizvod; i
(d)
mogu se zahtijevati u vrijeme kupnje ili u razdoblju nakon stvarne kupnje za koje se može očekivati da ima značajan utjecaj na količine koje su naručitelji voljni kupiti.
Osobito, sniženje cijena pojedine robe i usluga za koje je vjerojatno ili se očekuje da će biti raspoloživi ponovno po standardnim cijenama ili će biti raspoloživi drugdje po standardnim cijenama treba uzeti u obzir u HIPC-u. Standardna cijena podrazumijeva cijenu bez ikakvih uvjeta ili kvalifikacija i nije opisana kao posebna cijena.
Članak 3.
Poticanje na kupnju
Tržišna vrijednost nečega što se privremeno nudi potrošačima kako bi ih se uvjerilo da kupe određeni proizvod, dalje u tekstu „poticanje na kupnju”, može se odbiti ako se utvrdi. Ta se tržišna vrijednost dodaje u vrijeme povlačenja ponude. Poticanje u obliku dodatnih vrijednosti, primjerice dodatna količina dotičnog proizvoda, dodavanje različitog proizvoda „besplatno” ili drugih pogodnosti, zanemaruju se ako nisu značajni.
Članak 4.
Promjena specifikacije
U slučaju promjena specifikacije, cijene se trebaju tretirati u skladu s pravilima o promjenama specifikacije, a posebno prema pravilima koja se odnose na prilagodbu kvalitete u članku 5. Uredbe (EZ) br. 1749/96.
Članak 5.
Provedba
Odredbe ove Uredbe primjenjuju države članice najkasnije počevši od prosinca 2000., a stupaju na snagu s indeksom za siječanj 2001. ili s indeksom za siječanj 2002.
Članak 6.
Revizija
1. Kao prijelazna mjera, kad provedba odredaba ove Uredbe utječe na godišnju stopu promjene (m/(m-12)) svih stavki indeksa za više od jedne desetine postotnog boda u usporedbi s indeksom koji ne uzima u obzir sniženje cijena, potrebno je primjereno revidirati dotične serije indeksa.
2. Opće odredbe koje se odnose na politiku revizije HIPC-ova donose se u skladu s postupkom utvrđenim u članku 14. Uredbe (EZ) br. 2494/95, nakon čega se prijelazne mjere prestaju primjenjivati.
Članak 7.
Stupanje na snagu
Ova Uredba stupa na snagu dvadesetog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. studenoga 2000.

Labels: 3
2
19
18